কথায় নয়, কাজে বিশ্বাসী কোচ জেমি ডে। সাফ সুজুকি কাপ শুরু হওয়ার আগেই বলেছিলেন, ম্যাচ বাই ম্যাচ জয় করেই এগিয়ে যেতে চান তিনি। আর চূড়ান্ত লক্ষ্যটা যে সাফের ট্রফি তা বলার অপেক্ষা রাখে না। গতকালও তিনি সতর্ক হয়েই কথা বললেন। ভুটান ও পাকিস্তানের বিপক্ষে জিতলেও মাটিতে পা রেখেই এগিয়ে যাওয়ার উপদেশ দিচ্ছেন কোচ। তিনি বলেছেন, ‘এক-দুটি ম্যাচ জেতা আমাদের লক্ষ্য নয়। অনেক দূর যেতে চাই আমরা।’ সেই দূরের লক্ষ্যটা আপাতত সাফ ট্রফি। ২০০৩ সালের পর আর সাফ জিততে পারেনি বাংলাদেশ। ২০০৯ সালের পর তো আর সেমিফাইনালটাই খেলতে পারেনি লাল-সবুজের জার্সিধারীরা। সেবার ঢাকার মাঠেই সেমিফাইনাল খেলেছিল বাংলাদেশ। আবার ঢাকার মাঠেই ভাগ্য ফিরে পেল তারা। দীর্ঘ ৯ বছর পর সেমিফাইনাল খেলার যোগ্যতা প্রায় অর্জন করেই নিয়েছে বাংলাদেশ। আজ ড্র করলেই হবে। অবশ্য কিছুটা ভয়ও রয়েছে। নেপালের কাছে ২-০ গোলে হেরে গেলে অন্যদিকে ভুটানকে ২-০ গোলে পাকিস্তান হারালে বাংলাদেশ আবারও গ্রুপ পর্ব থেকেই বাদ পড়ে যাবে! তখন বাংলাদেশ, পাকিস্তান ও নেপালের সংগ্রহ দাঁড়াবে ৬ পয়েন্ট করে। তবে গোল ব্যবধানে এগিয়ে থাকবে নেপাল (+৫) ও পাকিস্তান (+২)। বাংলাদেশের গোল ব্যবধান দাঁড়াবে +১। এ কারণেই আজ অন্তত ড্র পেতেই হবে বাংলাদেশের। পরাজিত হলেই শঙ্কায় পড়ে যাবে জেমি ডের শিষ্যরা।